‘Mugabe nié van plan om uit te tree nie’Pres. Robert Mugabe van Zimbabwe Patrick Zhuwao, neef van pres. Robert Mugabe, het Saterdag aan die nuusdiens Reuters gesê Mugabe is “nié van plan” om uit te tree nie. Zhuwao het gesê die president en sy vrou, Grace, is “gereed om te sterf vir dit wat reg is” en hy het geen plan om dié huidige situasie in Zimbabwe te regverdig nie – een wat hy as ŉ “staatsgreep” bestempel. Hy het ook in die onderhoud vanaf ŉ “geheime bestemming” in Suid-Afrika gesê Mugabe het nog nie baie geslaap sedert die weermag beheer oor die hoofstad geneem het nie, maar sy gesondheid is andersins “goed”. Duisende betogers het Saterdag na Harare en Mugabe se ampswoning opgeruk om te betoog vir “beter leierskap”. Betogings was ook aan die gang in Pretoria by die Uniegebou, in Kaapstad en ander distrikte in Zimbabwe. Frank Mutsindikwa (34), ŉ betoger, het Saterdag aan Reuters vertel hy het “trane van blydskap” wanneer hy dink aan die vooruitsig vir Zimbabwe. “Ek wag al my hele lewe lank vir hierdie dag. Uiteindelik vry. Ons is uiteindelik vry!” Victor Matemadanda, sekretaris-generaal van die Zimbabwiese oorlogsveterane-vereniging, het betogers in Zimbabwe Saterdag in Highfield toegespreek. “Kom ons gaan dra nou die boodskap oor dat [Mugabe en sy vrou] huis toe moet gaan,” het hy gesê.